Sisäasiainministeriö
PL 26, 00023 Valtioneuvosto

hare@intermin.fi
riitta.aulanko@intermin.fi

Lausuntopyyntö 29.10.2012, SM054:00/2012 
(pyyntö tullut Etelä-Pohjanmaan liitolle 21.11.2012)

Lausunto hallituksen esitysluonnoksesta laiksi poliisin hallinnosta annetun lain muuttamisesta ja eräiksi siihen liittyviksi laeiksi

Sisäasiainministeriön poliisiosasto pyytää lausuntoa hallituksen esitys-luonnoksesta laiksi poliisin hallinnosta annetun lain muuttamisesta ja eräiksi siihen liittyviksi laeiksi. Esityksellä jatkettaisiin poliisin hallintorakenneuudistusta. Tässä tarkoituksessa ehdotetaan hallinnollisia uudistuksia, jotka kohdistuvat liikkuvan poliisiin ja aluehallintovirastojen poliisin vastuualueisiin. Liikkuva poliisi hallinnollisena yksikkönä ehdotetaan lakkautettavaksi ja sen tehtävät ja henkilöstö siirtyisivät muihin poliisiyksiköihin. Aluehallintovirastojen poliisin vastuualueet lakkautettaisiin ja niissä hoidettavat tehtävät siirrettäisiin muille poliisiyksiköille. Lait ovat tarkoitetut tulemaan voimaan 1.1.2014.

Etelä-Pohjanmaan liitto näkee tärkeänä PORA III -hankkeen tavoitteen turvata poliisin hyvä toimintakyky kohdistamalla poliisin toimintaresursseja operatiiviseen toimintaan. Tähän pääsemiseksi tarvitaan sekä poliisihallinnon ja palveluverkon uudistamistoimia että sähköisten palveluiden kehittämistä. Lausunnolla olevan esitysluonnoksen päämääränä on lisätä toiminnan tehokkuutta ja yksinkertaistaa poliisiorganisaatiota, minkä liitto toivoo toteutuvan nimenomaan poliisin kenttätyön ja ihmisten turvallisuuden tunteen vahvistumisena. Uudistuksen tulee tavoitteidensa mukaisesti turvata poliisitoiminnan hyvä taso kaikkialla Suomessa ja erityisesti harvaan asutuilla alueilla.

Tällä hetkellä aluehallintovirastoihin sijoitetut poliisitoimen vastuualueet ovat organisatorisesti osa aluehallintovirastoa, mutta toiminnallisesti ja henkilöstöhallinnollisesti osa Poliisihallitusta. Etelä-Pohjanmaan liitto kannattaa esitystä aluehallintovirastojen ja poliisin vastuualueiden välinen hallinnollisen kytkennän purkamisesta. Tärkeää on kuitenkin turvata ko. virastojen tasavertainen asema toisiinsa nähden.

Tässä yhteydessä Etelä-Pohjanmaan liitto haluaa myös nostaa esille poliisin hallintorakenneuudistuksen päälinjauksen, jonka mukaan Etelä-Pohjanmaan, Keski-Pohjanmaan ja Pohjanmaan poliisilaitokset yhdistettäisiin siten, että uuden hallinnollisen alueen keskus, pääpoliisiasema, sijoitettaisiin Vaasaan. Etelä-Pohjanmaan maakuntahallitus nosti esille kannanotossaan 27.8.2012 lukuisia perusteita, jotka kyseenalaistavat tämän linjauksen. Toistamatta näitä näkemyksiä liitto muistuttaa niistä näkökulmista, jotka selkeästi puoltavat tulevan pääpoliisilaitoksen sijoittamista Seinäjoelle, mikäli poliisin hallintorakennetta uudistetaan ehdotetulla tavalla:

1) Seinäjoki sijaitsee uuden toiminta-alueen keskellä, ja kaupungin saavutettavuus on erinomainen. On tärkeää, että myös poliisin hallinnollinen keskus on kohtuullisen matkan päässä joka puolelta toiminta-aluettaan.

2) Etelä-Pohjanmaan poliisilaitoksen viime vuonna valmistunut toimitalo tarjoaa poliisin toiminnoille nykyaikaisen toimintaympäristön. Talosta löytyvät modernit johtokeskusta palvelevat tilat ilman lisäkustannuksia ja maan parhaat teknisen rikostutkinnan tilat. Toimitalon laajuus mahdollistaa myös henkilöstömäärän kasvattamisen.

3) Poliisitehtävien määrässä Etelä-Pohjanmaan poliisilaitos on ehdotetun toimialueen selkeästi suurin poliisilaitos. Etelä-Pohjanmaa on myös poliisin hoitamien asioiden määrän suhteen erittäin merkittävä toimialue. 

4) Hanketyöryhmän linjausten mukaisesti pääpoliisiaseman sijoittumisessa lähtökohtana tulee olla nykyisten pääpoliisiasemien ja poliisiasemien henkilöstömäärien ja henkilöstön sijoittumisen ohella toimialueiden sisäiset tehtäväkeskittymät ja -määrät, väestön keskittyminen ja väestömäärät sekä toimialueen sisäiset etäisyydet ja niihin perustuvat kulku- ja liikenneyhteydet. Kaikki nämä näkökohdat puoltavat päätoimipaikan sijoittamista Seinäjoelle. 

5) Hanketyöryhmä on ehdotuksessaan perusteettomasti painottanut sidosryhmäetuina mm. hovi- ja hallinto-oikeuksien sijaintia Vaasassa. Poliisin tehtävänä on yleisen järjestyksen ja turvallisuuden ylläpitäminen, kun taas tuomioistuimet ovat riippumattomia elimiä.

6) Etelä-Pohjanmaalla valtion työpaikkoja on jo nyt erittäin vähän, ja ne vähenevät edelleen Kauhavan Lentosotakoulun lakkauttamisen myötä ainakin 230 työpaikalla.

		Tapio Liinamaa		Asko Peltola
		maakuntahallituksen puheenjohtaja	maakuntajohtaja